Pod tlakom verejnosti napokon na konšpiračný časopis Zem a vek zmenil názor aj maloobchodný reťazec Tesco. Spoločnosť Billa tento týždeň oznámila, že Zem a Vek z ponuky vyradí.

Tesco vzápätí svojich zákazníkov informovalo, že tak neurobí, pretože každý má právo na slobodu slova a prejavu. Dnes však administrátor facebookovej stránky spoločnosti napísal, že vykoná audit a všetky nenávistné časopisy z pultov odstráni.

„Na podnet verejnosti sme sa preto rozhodli v blízkej dobe vykonať interný audit všetkých ponúkaných periodík v spolupráci s nezávislými partnermi a v prípade, že by niektoré z periodík nespĺňali naše interné kritéria vrátane obsahu, akým by mohlo byť podnecovanie verejnosti k nenávisti, neznášanlivosti, či porušovaniu ľudských práv, vyradíme ho z našej ponuky,“ napísali na sociálnej sieti.

Tesco tvrdí, že sa považuje za zodpovednú obchodnú spoločnosť a zdôrazňuje, že predajom žiadnych z tlačovín vo svojich obchodoch nijako nevyjadruje vlastný názor.



Kaufland je proti cenzúre

Aktuality.sk zisťovali aj stanovisko spoločnosti Kaufland, ktorá tiež Zem a vek predáva.

„Spoločnosť Kaufland nepodporuje cenzúru tlače a ani obmedzenia slobody prejavu, preto momentálne nemá v pláne stiahnuť uvedené periodikum z predaja,“ povedala hovorkyňa Kauflandu Lucia Langová.

Časopis je považovaný za médium, ktoré dlhodobo šíri neoverené informácie či konšpiračné teórie. Aj na rozhodnutie reťazca Billa reagoval svojsky, nepochopiteľne ho spája s prezidentom Andrejom Kiskom.

„Zrušením predaja Zem a Vek sa okrem reťazca Billa zaoberali aj Tesco a Kaufland. Je teda jasné, že ide o silný a načasovaný politický tlak z prostredia mimovládneho sektora a zrejme aj z okolia budúceho exprezidenta Kisku, presnejšie z Bútorovho okolia,“ napísali na Facebooku.

Je to cenzúra?

Mnohí, a to nielen čitatelia periodika, považujú krok spoločnosti Billa za istú formu cenzúry. Ústavní právnici, ktorých Aktuality.sk oslovili, však hovoria, že o žiadnej cenzúre nemôže byť ani reč.

„Cenzúra to nie, cenzúra je opatrenie štátneho orgánu a Billa určite nie je štátny orgánom,“ vysvetľuje bývalý sudca ústavného súdu a známy ústavný právnik Ján Drgonec.

„Cenzúra je mocenské opatrenie proti slobode prejavu zo strany štátu alebo verejnej moci. Keby štát nariadil Bille, že nesmie predávať Zem a Vek, vtedy by to bola cenzúra,“ dodáva.

Podobne to vidí aj ústavný právnik a zároveň poslanec Mostu-Híd Peter Kresák. „Myslím, že to nie je cenzúra. Billa je súkromná spoločnosť, ktorá si má právo vybrať, čo bude distribuovať, a to sa týka nielen potravín, ale aj tlače,“ tvrdí.

Právo na slobodu prejavu nebolo podľa neho tvorcom Zem a Vek nijako upreté. Uplatnili si ho tak, že obsah časopisu slobodne vytvorili a následne ho poslali do tlače.

„Ale nemôžu si nárokovať, aby ich distribuovali všade. Napríklad súkromné aerolinky rozdávajú troje novín. A teraz budú všetci ostatní kričať, že sú cenzurovaní?“ pýtal sa Kresák.